Moet Roger nog nie afskryf, sê oudafrigter | Netwerk24
Die 38-jarige Federer het Donderdag gesê hy sal minstens vier maande op die kantlyn wees nadat hy ’n operasie aan sy regterknie ondergaan het.
Hy sal vyf toernooie, insluitende die Franse Ope op Roland Garros misloop, maar hy is vasbeslote om gereed te wees vir die grasbaanseisoen. Hy beplan om sy terugkeer by Halle in Duitsland te maak.
Talle ondersteuners en tennisliefhebbers vrees dat dit die einde van Federer kan beteken, maar Annacone, wat Federer tussen 2010 en 2013 afgerig het, glo hoewel ’n terugkeer nie maklik gaan wees nie, kan hy dit wel doen.
Die groot uitdaging volgens my ervaring is dat hoe ouer jy word, hoe moeiliker is dit om terug te baklei teen sulke terugslae.
“Die groot uitdaging volgens my ervaring is dat hoe ouer jy word, hoe moeiliker is dit om terug te baklei teen sulke terugslae,” het hy aan The New York Times gesê.
“Hierdie grotes van alle tye is egter die uitsonderings eerder as die reël en jy kan eintlik nie raai wat met hulle gaan gebeur nie. Toe ek hom in 2010 begin afrig het, was daar al mense wat gewonder het wanneer hy sou uittree.”
Annacone glo Federer sal wel kan meeding om daardie negende Wimbledon-titel.
“Hy moes spook om die halfeindronde van die Aussie-Ope te haal, maar hy het dit reggekry en dit is daardie oomblikke waarvoor hierdie groot spelers leef,” sê hy.
“Ek is dus nog nie reg om hom af te skryf nie. Kyk jy na sy grasbaanrekord en hoe uniek sy spel op daardie oppervlak is, is daar geen rede hoekom hy nie weer by Wimbledon kan seëvier nie.” – Team Talk
Meer oor: Wimbledon | Switserland | Vsa | Grand Slam | Grasbaantoernooi | Tennis | Beserings